CELEX: 32017R0389
Language: fi
Date: 2016-11-11 00:00:00
Title: Komission delegoitu asetus (EU) 2017/389, annettu 11 päivänä marraskuuta 2016, Euroopan parlamentin ja neuvoston asetuksen (EU) N:o 909/2014 täydentämisestä toimituspuutteiden vuoksi määrättävien rahaluonteisten seuraamusten laskennassa käytettävien parametrien ja vastaanottavissa jäsenvaltioissa olevien arvopaperikeskusten toiminnan osalta (ETA:n kannalta merkityksellinen teksti. )

10.3.2017   
            
            
               FI
            
            
               Euroopan unionin virallinen lehti
            
            
               L 65/1
            
         KOMISSION DELEGOITU ASETUS (EU) 2017/389,
   annettu 11 päivänä marraskuuta 2016,
   Euroopan parlamentin ja neuvoston asetuksen (EU) N:o 909/2014 täydentämisestä toimituspuutteiden vuoksi määrättävien rahaluonteisten seuraamusten laskennassa käytettävien parametrien ja vastaanottavissa jäsenvaltioissa olevien arvopaperikeskusten toiminnan osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta 23 päivänä heinäkuuta 2014 annetun Euroopan parlamentin ja neuvoston asetuksen (EU) N:o 909/2014 (1), ja erityisesti sen 7 artiklan 14 kohdan ja 24 artiklan 7 kohdan,
   sekä katsoo seuraavaa:
   
               (1)
            
            
               Tämän asetuksen säännökset liittyvät läheisesti toisiinsa, koska ne käsittelevät tekijöitä, joita tarvitaan asetuksessa (EU) N:o 909/2014 säädettyjen toimenpiteiden toteuttamiseksi. Jotta varmistetaan, että nämä toimenpiteet ovat linjassa keskenään, ja jotta asianomaisten säännösten soveltamisalaan kuuluvien henkilöiden olisi helpompi saada näistä säännöksistä kattava käsitys vaivatta, on suotavaa, että kaikki kyseiset asetuksen (EU) N:o 909/2014 toimenpiteitä koskevat tekijät sisällytetään yhteen asetukseen.
            
         
               (2)
            
            
               Asetuksessa (EU) N:o 909/2014 velvoitetaan arvopaperikeskukset määräämään rahaluonteisia seuraamuksia arvopaperien selvitysjärjestelmien osapuolille, jotka aiheuttavat toimituspuutteita (jäljempänä ’velvoitteensa laiminlyövät osallistujat’).
            
         
               (3)
            
            
               Jotta voidaan varmistaa, että velvoitteensa laiminlyöneille osallistujille asetetut rahaluonteiset seuraamukset toimivat tehokkaina varoitteina, rahaluonteisten seuraamusten laskennan parametrien olisi liityttävä läheisesti puutteellisesti toimitettujen rahoitusvälineiden arvoon, johon asianmukaisia seuraamuskertoimia olisi sovellettava. Transaktioon liittyvän rahoitusvälineen arvon olisi myös oltava rahaluonteisen seuraamuksen laskennan perusteena, jos toimituspuute johtuu rahavarojen puutteesta. Rahaluonteisten seuraamusten tason olisi toimittava kannustimena velvoitteensa laiminlyöville osallistujille toimittaa heti puutteellisesti toimitetut transaktiot. Jotta voidaan varmistaa rahaluonteisten seuraamusten määräämisellä asetettujen tavoitteiden toteutuminen, niiden laskennassa käytettävien parametrien asianmukaisuutta olisi valvottava jatkuvasti ja kyseisiä parametreja olisi mukautettava kyseisten seuraamusten markkinavaikutuksen perusteella.
            
         
               (4)
            
            
               Koska moninkertaisissa perusteena olevissa transaktioissa käytettävien rahoitusvälineiden hinnat vaihtelevat suuresti ja jotta rahaluonteisten seuraamusten laskentaa voidaan helpottaa, rahoitusvälineiden arvon olisi perustuttava yhteen viitehintaan. Arvopaperikeskusten olisi käytettävä samaa viitehintaa saman päivän aikana, kun ne laskevat rahaluonteisia seuraamuksia samanlaisille rahoitusvälineille toimituspuutteiden vuoksi. Rahaluonteisten seuraamusten olisi sen vuoksi oltava tulos, joka saadaan kertomalla puutteellisesti toimitettuun transaktioon liittyvien rahoitusvälineiden määrä asianomaisella viitehinnalla. Viitehintojen vahvistamisen olisi perustuttava objektiivisiin ja luotettaviin tietoihin ja menetelmiin.
            
         
               (5)
            
            
               Koska rahaluonteisten seuraamusten laskennan automatisoinnilla on tarkoitus varmistaa, että arvopaperikeskukset soveltavat niitä tehokkaasti, asianmukaisten seuraamuskertoimien olisi oltava helposti automatisoitavissa ja sovellettavissa ja niiden olisi perustuttava yhteen ainoaan arvotaulukkoon. Erityyppisiin rahoitusvälineisiin sovellettavat seuraamuskertoimet olisi asetettava tasoille, joiden perusteella määrättävät rahaluonteiset seuraamukset täyttävät asetuksen (EU) N:o 909/2014 vaatimukset.
            
         
               (6)
            
            
               Osakkeilla toteutettavien transaktioiden toimitus on usein hyvin vakioitua. Jos osakkeilla on likvidit markkinat ja niitä voitaisiin sen vuoksi ostaa helposti, toimituspuutteisiin olisi sovellettava korkeinta seuraamuskerrointa, jotta velvoitteensa laiminlyövillä osallistujilla olisi kannustin toimittaa puutteellisesti toimitetut transaktiot oikea-aikaisesti. Osakkeisiin, joilla ei ole likvidejä markkinoita, olisi sovellettava alhaisempaa seuraamuskerrointa, koska sillä olisi silti varoittava vaikutus ilman, että se vaikuttaisi kyseisten markkinoiden moitteettomaan ja asianmukaiseen toimintaan.
            
         
               (7)
            
            
               Valtionlainan liikkeeseenlaskijan liikkeeseen laskemien vieraan pääoman ehtoisten rahoitusvälineiden transaktioiden toimituspuutteisiin sovellettavien rahaluonteisten seuraamusten tasossa olisi otettava huomioon se, että nämä transaktiot ovat tyypillisesti suuria, ja niiden merkittävyys rahoitusmarkkinoiden moitteettoman ja asianmukaisen toiminnan ylläpitämiseksi. Toimituspuutteisiin olisi sen vuoksi sovellettava alhaisinta seuraamuskerrointa. Kyseisellä seuraamuskertoimella olisi silti oltava varoittava vaikutus, ja sen olisi kannustettava oikea-aikaiseen toimitukseen.
            
         
               (8)
            
            
               Vieraan pääoman ehtoisilla rahoitusvälineillä, jotka eivät ole valtionlainan liikkeeseenlaskijan liikkeeseen laskemia, ei ole yhtä likvidejä markkinoita, ja kyseisten välineiden transaktioiden koko on pienempi. Kyseiset vieraan pääoman ehtoiset rahoitusvälineet myös vaikuttavat rahoitusmarkkinoiden moitteettomaan ja asianmukaiseen toimintaan vähemmän kuin valtionlainan liikkeeseenlaskijan liikkeeseen laskemat vieraan pääoman ehtoiset rahoitusvälineet. Toimituspuutteisiin sovellettavan seuraamuskertoimen olisi sen vuoksi oltava korkeampi kuin valtionlainan liikkeeseenlaskijan liikkeeseen laskemiin vieraan pääoman ehtoisiin rahoitusvälineisiin sovellettavan kertoimen.
            
         
               (9)
            
            
               Vieraan pääoman ehtoisten rahoitusvälineiden transaktioiden toimituspuutteisiin olisi sovellettava alhaisempia seuraamuskertoimia kuin muiden rahoitusvälineiden transaktioiden toimituspuutteisiin, kun otetaan huomioon niiden yleisesti ottaen suurempi koko, ei-vakioitu toimitus, suurempi rajatylittävä ulottuvuus ja merkittävyys rahoitusmarkkinoiden moitteettoman ja asianmukaisen toiminnan ylläpitämiseksi. Kyseisellä alhaisemmalla seuraamuskertoimella olisi silti oltava varoittava vaikutus, ja sen olisi kannustettava oikea-aikaiseen toimitukseen.
            
         
               (10)
            
            
               Muilla rahoitusvälineillä kuin osakkeilla ja vieraan pääoman ehtoisilla rahoitusvälineillä, jotka kuuluvat asetuksen (EU) N:o 909/2014 soveltamisalaan, kuten talletustodistukset, päästöoikeudet ja pörssinoteeratut rahastot, ei yleensä ole pitkälle vakioitua toimitusta ja likvidejä markkinoita. Niillä käydään usein kauppaa myös pörssin ulkopuolella. Kun otetaan huomioon transaktioiden rajoitettu volyymi ja koko ja jotta voidaan huomioida niiden ei-vakioitu kaupankäynti ja toimitus, toimituspuutteisiin olisi sovellettava samankaltaista seuraamuskerrointa, jota sovelletaan osakkeisiin, joilla ei ole likvidiä markkinaa.
            
         
               (11)
            
            
               Rahaluonteisten seuraamusten laskennassa käytettävät parametrit olisi mukautettava tiettyihin kauppapaikkoihin, kuten pk-yritysten kasvumarkkinoihin, sellaisina kuin ne määritellään Euroopan parlamentin ja neuvoston direktiivissä 2014/65/EU (2). Toimituspuutteisiin sovellettavat rahaluonteiset seuraamukset eivät saisi estää pieniä ja keskisuuria yrityksiä (pk-yritykset) pääsemästä pääomamarkkinoille vaihtoehtona pankista otettavalle lainalle. Lisäksi asetuksessa (EU) N:o 909/2014 mahdollistetaan pk-yritysten kasvumarkkinoiden jousto siten, että niiden ei tarvitse soveltaa korvausostomenettelyä ennen kuin sovitusta toimituspäivästä on kulunut 15 päivää. Näin ollen rahaluonteisia seuraamuksia voidaan soveltaa kauemmin niiden rahoitusvälineiden toimituspuutteisiin, joilla käydään kauppaa pk-yritysten kasvumarkkinoilla, kuin muiden rahoitusvälineiden toimituspuutteisiin. Kun otetaan huomioon rahaluonteisten seuraamusten soveltamisen kesto, alhaisempi likviditeetti ja pk-yritysten kasvumarkkinoiden erityispiirteet, kyseisillä kauppapaikoilla kauppaa käytävillä rahoitusvälineillä tehtyjen transaktioiden toimituspuutteisiin sovellettavan seuraamuskertoimen olisi oltava tietyllä tasolla, joka toimisi oikea-aikaisen toimituksen kannustimena, muttei vaikuttaisi kauppapaikkojen moitteettomaan ja asianmukaiseen toimintaan. On myös asianmukaista varmistaa, että transaktioiden toimituspuutteisiin, jotka koskevat vieraan pääoman ehtoisten rahoitusvälineiden kaltaisia tiettyjä rahoitusvälineitä, joilla käydään kauppaa kyseisillä kauppapaikoilla, sovelletaan alhaisempaa seuraamuskerrointa kuin sellaisten samankaltaisten vieraan pääoman ehtoisten rahoitusvälineiden transaktioiden toimituspuutteisiin, joilla käydään kauppaa muilla markkinoilla.
            
         
               (12)
            
            
               Rahavarojen puutteesta johtuviin toimituspuutteisiin olisi sovellettava yhtä ainoaa seuraamuskerrointa kaikkien transaktioiden osalta, koska kyseinen tilanne ei riipu varojen luonteesta eikä kyseisen rahoitusvälineen likviditeetistä tai transaktion tyypistä. Jotta varmistetaan varoittava vaikutus ja kannustetaan velvoitteensa laiminlyöviä osallistujia suorittamaan toimitukset oikea-aikaisesti käteislainojen kautta, on asianmukaista käyttää rahavarojen lainakustannuksia seuraamuskertoimen perusteena. Asianmukaisimman seuraamuskertoimen olisi oltava selvitysvaluutan liikkeeseenlaskijakeskuspankin virallinen korkokanta, jota olisi voitava käyttää näyttönä kyseisen valuutan lainakustannuksista.
            
         
               (13)
            
            
               Asetuksen (EU) N:o 909/2014 mukaan arvopaperikeskukset voivat tarjota palvelujaan unionissa kotijäsenvaltioidensa toimivaltaisten viranomaisten valvonnassa. Jotta arvopaperikeskusten palveluiden tarjoaminen olisi riittävän turvallista vastaanottavissa jäsenvaltioissa, asetuksessa (EU) N:o 909/2014 edellytetään, että kotijäsenvaltion ja vastaanottavan jäsenvaltion toimivaltaisten viranomaisten ja asiaan liittyvien viranomaisten on otettava käyttöön yhteistyöjärjestelyt valvoakseen arvopaperikeskusten toimintaa vastaanottavassa jäsenvaltiossa, jos niiden toiminnasta on tullut merkittävää kyseisen vastaanottavan jäsenvaltion arvopaperimarkkinoiden toiminnan ja sijoittajansuojan kannalta.
            
         
               (14)
            
            
               Jotta voidaan tyhjentävästi vahvistaa, onko arvopaperikeskusten toiminnasta tullut merkittävää arvopaperimarkkinoiden toiminnan ja sijoittajansuojan kannalta vastaanottavissa jäsenvaltioissa, on asianmukaista varmistaa, että arviointiperusteissa otetaan huomioon arvopaperikeskusten vastaanottavissa jäsenvaltioissa tarjoamat ydinpalvelut sellaisina kuin ne on kuvattu asetuksen (EU) N:o 909/2014 liitteessä olevassa A jaksossa, koska arvopaperikeskukset tarjoavat kyseisiä ydinpalveluita finanssimarkkinoiden infrastruktuureina.
            
         
               (15)
            
            
               Arvopaperikeskusten toiminnan merkittävyyden arvioimiseksi vastaanottavissa jäsenvaltioissa on arviointiperusteissa otettava huomioon niiden ydinpalvelujen koko, joita arvopaperikeskukset tarjoavat vastaanottavien jäsenvaltioiden käyttäjille, kuten liikkeeseenlaskijoille, arvopapereiden selvitysjärjestelmän osapuolille tai muille arvopaperikeskusten ylläpitämien arvopaperitilien haltijoille. Jos arvopaperikeskusten vastaanottavien jäsenvaltioiden käyttäjille tarjoamien ydinpalvelujen koko on riittävän suuri, arvopaperikeskusten toiminnan kyseisissä vastaanottavissa jäsenvaltioissa olisi katsottava olevan merkittävää arvopaperimarkkinoiden toiminnan ja sijoittajansuojan kannalta, koska mahdolliset puutteet tai häiriöt kyseisten arvopaperikeskusten toiminnassa voivat vaikuttaa arvopaperimarkkinoiden moitteettomaan toimintaan ja sijoittajien suojaan kyseisissä vastaanottavissa jäsenvaltioissa. Kattavan arvioinnin varmistamiseksi on asianmukaista soveltaa arviointiperusteita, joissa otetaan huomioon itsenäisesti kunkin arvopaperikeskusten vastaanottavien jäsenvaltioiden käyttäjille tarjoaman ydinpalvelun koko.
            
         
               (16)
            
            
               Jos arvopaperikeskukset laskevat liikkeeseen tai hallitsevat keskitetysti isoja osia arvopapereista vastaanottaviin jäsenvaltioihin sijoittautuneiden liikkeeseenlaskijoiden puolesta tai jos ne hallitsevat keskitetysti isoja osia arvopaperitileistä niiden arvopapereiden selvitysjärjestelmän osapuolia tai muita vastaanottaviin jäsenvaltioihin sijoittautuneita tilinhaltijoita varten, niiden toiminnan olisi voitava katsoa olevan merkittävää arvopaperimarkkinoiden toiminnan ja sijoittajansuojan kannalta kyseisissä vastaanottavissa jäsenvaltioissa.
            
         
               (17)
            
            
               Jos arvopaperikeskukset toimittavat arvoltaan suuria transaktioita arvopapereina, jotka ovat vastaanottaviin jäsenvaltioihin sijoittautuneiden liikkeeseenlaskijoiden liikkeeseen laskemia tai jos ne toimittavat arvoltaan suuria toimitusohjeita osapuolilta ja muilta vastaanottavan jäsenvaltion arvopaperitilien haltijoilta, niiden toiminnan olisi voitava katsoa olevan merkittävää arvopaperimarkkinoiden toiminnan ja sijoittajansuojan kannalta kyseisissä vastaanottavissa jäsenvaltioissa.
            
         
               (18)
            
            
               Euroopan parlamentin ja neuvoston direktiivin 98/26/EY (3) mukaan jäsenvaltiot voivat kyseisen direktiivin soveltamiseksi nimetä arvopapereiden selvitysjärjestelmän, johon sovelletaan niiden lakia, jos ne katsovat, että nimeäminen on perusteltua järjestelmäriskin takia. Jos arvopaperikeskukset ylläpitävät vastaanottavien jäsenvaltioiden direktiivin 98/26/EY mukaisesti nimeämiä arvopapereiden selvitysjärjestelmiä, niiden toiminnan olisi katsottava olevan merkittävää arvopaperimarkkinoiden toiminnan ja sijoittajansuojan kannalta kyseisissä vastaanottavissa jäsenvaltioissa.
            
         
               (19)
            
            
               Arvopaperikeskusten toimintaa olisi arvioitava riittävän usein, jotta asianomaiset viranomaiset voivat ottaa ilman aiheetonta viivytystä käyttöön yhteistyöjärjestelyt siitä hetkestä lähtien, kun asianomaisten arvopaperikeskusten toiminnasta tuli merkittävää arvopaperimarkkinoiden toiminnan ja sijoittajansuojan kannalta vastaanottavissa jäsenvaltioissa.
            
         
               (20)
            
            
               Kun arvopaperikeskusten toiminnasta tulee merkittävää arvopaperimarkkinoiden toiminnan ja sijoittajansuojan kannalta vastaanottavassa jäsenvaltiossa, toiminnan olisi katsottava olevan merkittävää riittävän pitkän ajan, jotta asianomaiset viranomaiset voivat vahvistaa tehokkaat ja vaikuttavat yhteistyöjärjestelyt asetuksen (EU) N:o 909/2014 mukaisesti.
            
         
               (21)
            
            
               Tässä asetuksessa tarkoitettuihin arviointeihin liittyvien laskelmien olisi perustuttava objektiivisiin ja luotettaviin tietoihin ja menetelmiin. Koska tietyt tämän asetuksen edellyttämät laskelmat perustuvat Euroopan parlamentin ja neuvoston asetuksessa (EU) N:o 600/2014 (4) säädettyihin sääntöihin, kyseisiä laskelmia olisi suoritettava vain silloin, kun asetusta (EU) N:o 600/2014 sovelletaan.
            
         
               (22)
            
            
               Koska rahaluonteisten seuraamusten laskentaan liittyviä toimituspuutteita korjaavat toimenpiteet ja tietyt toimenpiteet merkittävyyden vahvistamiseksi voivat edellyttää mittavia muutoksia tietotekniikkajärjestelmiin, markkinatestausta sekä mukautuksia oikeudellisiin järjestelyihin arvopaperikeskusten ja muiden markkinatoimijoiden kaltaisten asianomaisten osapuolten välillä, olisi varattava riittävästi aikaa asianomaisten toimenpiteiden soveltamista varten, jotta voidaan varmistaa, että arvopaperikeskukset ja muut asianomaiset osapuolet täyttävät tarvittavat vaatimukset,
            
         ON HYVÄKSYNYT TÄMÄN ASETUKSEN:
   1 artikla
   Määritelmät
   Tätä asetusta sovellettaessa tarkoitetaan ’toimitusohjeella’ direktiivin 98/26/EY 2 artiklan i alakohdassa määriteltyä siirtomääräystä.
   2 artikla
   Rahaluonteisten seuraamusten laskenta
   Asetuksen (EU) N:o 909/2014 7 artiklan 2 kohdan kolmannessa alakohdassa tarkoitettujen tietyn rahoitusvälineen transaktioiden toimituspuutteista määrättävien rahaluonteisten seuraamusten taso on laskettava soveltamalla tämän asetuksen liitteessä määriteltyä asianomaista seuraamuskerrointa transaktion viitehintaan, joka on määritelty tämän asetuksen 3 artiklan mukaisesti.
   3 artikla
   Transaktion viitehinta
   1.   Edellä 2 artiklassa tarkoitettu viitehinta on yhtä suuri kuin 7 artiklan mukaisesti määritelty rahoitusvälineiden yhteenlaskettu markkina-arvo kunkin sellaisen pankkipäivän osalta, jona transaktiota ei toteuteta.
   2.   Edellä 1 kohdassa tarkoitettua viitehintaa on käytettävä kaikkien toimituspuutteista johtuvien rahaluonteisten seuraamusten tason laskemiseksi riippumatta siitä, aiheutuuko toimituspuute arvopapereiden vai rahavarojen puuttumisesta.
   4 artikla
   Arvopaperikeskuksen merkittäväksi katsomisen perusteet
   Arvopaperikeskuksen toiminnan vastaanottavassa jäsenvaltiossa katsotaan olevan merkittävää kyseisen vastaanottavan jäsenvaltion arvopaperimarkkinoiden toiminnan ja sijoittajansuojan kannalta, kun vähintään yksi 5 ja 6 artiklassa tarkoitetuista edellytyksistä täyttyy.
   5 artikla
   Notariaattipalveluiden ja keskitettyjen tilinhoitopalveluiden merkittäväksi katsomisen perusteet
   1.   Sen, että arvopaperikeskus tarjoaa vastaanottavassa jäsenvaltiossa notariaattipalveluita ja keskitettyjä tilinhoitopalveluita sellaisina kuin niihin viitataan asetuksen (EU) N:o 909/2014 liitteessä olevan A jakson 1 ja 2 kohdassa, voidaan katsoa olevan merkittävää kyseisen vastaanottavan jäsenvaltion arvopaperimarkkinoiden toiminnan ja sijoittajansuojan kannalta, kun vähintään jokin seuraavista edellytyksistä täyttyy:
   
               a)
            
            
               vastaanottavan jäsenvaltion liikkeeseenlaskijoiden liikkeeseen laskemien rahoitusvälineiden, jotka on alun perin kirjattu arvopaperikeskukseen tai joita hallitaan keskitetysti arvopaperikeskuksen tileillä, yhteenlaskettu markkina-arvo vastaa vähintään 15:ttä prosenttia kaikkien vastaanottavan jäsenvaltion liikkeeseenlaskijoiden liikkeeseen laskemien sellaisten rahoitusvälineiden kokonaisarvosta, jotka kaikki unioniin sijoittautuneet arvopaperikeskukset ovat alun perin kirjanneet arvopaperikeskuksiin tai joita kaikki unioniin sijoittautuneet arvopaperikeskukset hallitsevat keskitetysti arvopaperikeskusten tileillä;
            
         
               b)
            
            
               vastaanottavassa jäsenvaltiossa olevien osapuolten ja muiden arvopaperitilien haltijoiden puolesta arvopaperikeskuksen arvopaperitileillä keskitetysti hallittujen rahoitusvälineiden yhteenlaskettu markkina-arvo vastaa vähintään 15:ttä prosenttia niiden rahoitusvälineiden kokonaisarvosta, jotka ovat unioniin sijoittautuneiden kaikkien arvopaperikeskusten arvopaperitileillä kaikkien vastaanottavassa jäsenvaltiossa olevien osapuolten ja muiden arvopaperitilien haltijoiden puolesta keskitetysti hallittuja.
            
         2.   Sovellettaessa 1 kohtaa rahoitusvälineiden markkina-arvo on määriteltävä 7 artiklan mukaisesti.
   3.   Jos jokin 1 kohdassa tarkoitetuista edellytyksistä täyttyy, kyseisen arvoperikeskuksen toiminnan vastaanottavassa jäsenvaltiossa katsotaan olevan merkittävää kyseisen vastaanottavan jäsenvaltion arvopaperimarkkinoiden toiminnan ja sijoittajansuojan kannalta minkä tahansa kyseisen edellytyksen täyttymistä seuraavan kalenterivuoden 30 päivästä huhtikuuta lasketun, uudistettavissa olevan kolmen kalenterivuoden ajanjakson ajan.
   6 artikla
   Toimituspalvelujen merkittäväksi katsomisen perusteet
   1.   Sen, että arvopaperikeskus tarjoaa vastaanottavassa jäsenvaltiossa toimituspalveluita sellaisina kuin niihin viitataan asetuksen (EU) N:o 909/2014 liitteessä olevan A jakson 3 kohdassa, voidaan katsoa olevan merkittävää kyseisen vastaanottavan jäsenvaltion arvopaperimarkkinoiden toiminnan ja sijoittajansuojan kannalta, kun jokin seuraavista edellytyksistä täyttyy:
   
               a)
            
            
               vastaanottavan jäsenvaltion liikkeeseenlaskijoiden liikkeeseen laskemien ja arvopaperikeskuksen toteuttamien rahoitusvälineitä koskeviin transaktioihin liittyvien toimitusohjeiden vuotuinen arvo vastaa vähintään 15:ttä prosenttia kaikkien vastaanottavan jäsenvaltion liikkeeseenlaskijoiden liikkeeseen laskemien ja unioniin sijoittautuneiden arvopaperikeskusten toteuttamien rahoitusvälineitä koskeviin transaktioihin liittyvien toimitusohjeiden yhteenlasketusta vuotuisesta arvosta;
            
         
               b)
            
            
               vastaanottavassa jäsenvaltiossa olevien osapuolten ja muiden arvopaperitilien haltijoiden osalta arvopaperikeskuksen toimittamien toimitusohjeiden vuotuinen arvo vastaa vähintään 15:ttä prosenttia kaikkien unioniin sijoittautuneiden arvopaperikeskusten toimitusohjeiden vuotuisesta arvosta vastaanottavassa jäsenvaltiossa olevien osapuolten ja muiden arvopaperitilien haltijoiden osalta;
            
         
               c)
            
            
               arvopaperikeskus ylläpitää arvopapereiden selvitysjärjestelmää, johon sovelletaan vastaanottavan jäsenvaltion lakia ja josta on tehty ilmoitus Euroopan arvopaperimarkkinaviranomaiselle, jäljempänä ’EAMV’.
            
         2.   Sovellettaessa 1 kohdan a ja b kohtaa toimitusohjeen arvo on seuraava:
   
               a)
            
            
               kun kyse on toimitus maksua vastaan -ohjeesta, rahoitusvälineillä toteutettujen vastaavien transaktioiden arvo sellaisena kuin se on merkitty arvopapereiden selvitysjärjestelmään;
            
         
               b)
            
            
               kun kyse on toimitus ilman maksua -ohjeesta, 7 artiklan mukaisesti määritelty asianomaisten rahoitusvälineiden yhteenlaskettu markkina-arvo.
            
         3.   Jos jokin 1 kohdassa tarkoitetuista edellytyksistä täyttyy, kyseisen arvoperikeskuksen toiminnan vastaanottavassa jäsenvaltiossa katsotaan olevan merkittävää kyseisen vastaanottavan jäsenvaltion arvopaperimarkkinoiden toiminnan ja sijoittajansuojan kannalta minkä tahansa kyseisen edellytyksen täyttymistä seuraavan kalenterivuoden 30 päivästä huhtikuuta lasketun, uudistettavissa olevan kolmen kalenterivuoden ajanjakson ajan.
   7 artikla
   Markkina-arvojen määrittäminen
   Tämän asetuksen 3, 5 ja 6 artiklassa tarkoitettu rahoitusvälineiden markkina-arvo määritetään seuraavasti:
   
               a)
            
            
               kun kyse on asetuksen (EU) N:o 600/2014 3 artiklan 1 kohdassa tarkoitetuista rahoitusvälineistä, jotka on otettu kaupankäynnin kohteeksi kauppapaikassa unionin sisällä, asianomaisen rahoitusvälineen markkina-arvo on sulkemishinta asetuksen (EU) N:o 600/2014 4 artiklan 1 kohdan a alakohdassa tarkoitetulla likviditeetillä mitattuna merkittävimmällä markkinalla;
            
         
               b)
            
            
               kun kyse on muista kuin a kohdassa tarkoitetuista rahoitusvälineistä, jotka on otettu kaupankäynnin kohteeksi kauppapaikassa unionin sisällä, markkina-arvo on suurimman liikevaihdon omaavasta unionissa sijaitsevasta kauppapaikasta johdettu sulkemishinta;
            
         
               c)
            
            
               kun kyse on muista kuin a ja b kohdassa tarkoitetuista rahoitusvälineistä, markkina-arvo määritetään ennalta määritetyn menetelmän perusteella, jonka asianomaisen arvopaperikeskuksen toimivaltainen viranomainen on hyväksynyt ja joka käyttää luotettaviin markkinatietoihin liittyviä perusteita, kuten kauppapaikoille tai sijoituspalveluyrityksille saatavilla olevia markkinahintoja.
            
         8 artikla
   Siirtymäsäännökset
   1.   Edellä 5 artiklan 1 kohdan a alakohdassa ja 6 artiklan 1 kohdan c alakohdassa tarkoitettuja perusteita on sovellettava ensimmäisen kerran neljän kuukauden kuluessa tämän asetuksen voimaantulosta, ja niiden on perustuttava arvopaperikeskukseen alun perin kirjattujen tai arvopaperikeskuksen arvopaperitileillä keskitetysti hallittujen rahoitusvälineiden arvoihin 31 päivänä joulukuuta edellisenä kalenterivuonna.
   2.   Edellä 5 artiklan 1 kohdan b alakohdassa ja 6 artiklan 1 kohdan a ja b alakohdassa tarkoitettuja perusteita on sovellettava ensimmäisen kerran neljän kuukauden kuluessa 9 artiklan 2 kohdassa tarkoitetusta soveltamispäivästä, ja niiden on perustuttava arvopaperikeskuksen arvopaperitileillä keskitetysti hallittujen rahoitusvälineiden arvoihin 31 päivänä joulukuuta edellisenä kalenterivuonna.
   3.   Ajanjaksolla, joka alkaa tämän asetuksen voimaantulosta ja päättyy asetuksen (EU) N:o 600/2014 55 artiklan toisessa kohdassa tarkoitettuna soveltamispäivänä, sovelletaan seuraavia säännöksiä:
   
               a)
            
            
               poiketen siitä, mitä 5 artiklan 2 kohdassa säädetään, rahoitusvälineiden markkina-arvona pidetään kyseisten välineiden nimellisarvoa;
            
         
               b)
            
            
               poiketen siitä, mitä 6 artiklan 2 kohdan b alakohdassa säädetään, asianomaisten rahoitusvälineiden markkina-arvona pidetään kyseisten rahoitusvälineiden nimellisarvoa.
            
         9 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Tätä asetusta sovelletaan 10 päivästä maaliskuuta 2019.
   Poiketen siitä, mitä toisessa kohdassa säädetään,
   
               a)
            
            
               edellä olevaa 2 ja 3 artiklaa sovelletaan komission asetuksen (EU) N:o 909/2014 7 artiklan 15 kohdan nojalla antaman delegoidun säädöksen voimaantulopäivästä;
            
         
               b)
            
            
               edellä olevaa 7 artiklaa sovelletaan asetuksen (EU) N:o 600/2014 55 artiklan toisessa kohdassa tarkoitetusta päivästä;
            
         
               c)
            
            
               edellä olevaa 8 artiklaa sovelletaan tämän asetuksen voimaantulopäivästä.
            
         
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä marraskuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 257, 28.8.2014, s. 1.
   
      (2)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
   
      (3)  Euroopan parlamentin ja neuvoston direktiivi 98/26/EY, annettu 19 päivänä toukokuuta 1998, selvityksen lopullisuudesta maksujärjestelmissä ja arvopaperien selvitysjärjestelmissä (EYVL L 166, 11.6.1998, s. 45).
   
      (4)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).
   
      LIITE
      
         Toimituspuutteisiin sovellettavat seuraamuskertoimet
      
      
                  Toimituspuutteen tyyppi
               
               
                  Kerroin
               
            
                  
                              1.
                           
                           
                              Toimituspuute, joka johtuu sellaisten osakkeiden puutteesta, joilla on likvidit markkinat asetuksen (EU) N:o 600/2014 2 artiklan 1 kohdan 17 alakohdan b alakohdassa tarkoitetulla tavalla, 3 kohdassa tarkoitettuja osakkeita lukuun ottamatta
                           
                        
               
                  1,0 peruspistettä
               
            
                  
                              2.
                           
                           
                              Toimituspuute, joka johtuu sellaisten osakkeiden puutteesta, joilla ei ole likvidejä markkinoita asetuksen (EU) N:o 600/2014 2 artiklan 1 kohdan 17 alakohdan b alakohdassa tarkoitetulla tavalla, 3 kohdassa tarkoitettuja osakkeita lukuun ottamatta
                           
                        
               
                  0,5 peruspistettä
               
            
                  
                              3.
                           
                           
                              Toimituspuute, joka johtuu niiden rahoitusvälineiden puutteesta, joilla käydään kauppaa pk-yritysten kasvumarkkinoilla, 6 kohdassa tarkoitettuja vieraan pääoman ehtoisia rahoitusvälineitä lukuun ottamatta
                           
                        
               
                  0,25 peruspistettä
               
            
                  
                              4.
                           
                           
                              Toimituspuute, joka johtuu seuraavien tahojen liikkeeseen laskemien tai takaamien vieraan pääoman ehtoisten rahoitusvälineiden puutteesta:
                              
                                          a)
                                       
                                       
                                          valtionlainan liikkeeseenlaskija siten kuin se määritellään direktiivin 2014/65/EU 4 artiklan 1 kohdan 60 alakohdassa;
                                       
                                    
                                          b)
                                       
                                       
                                          kolmannen maan valtionlainan liikkeeseenlaskija;
                                       
                                    
                                          c)
                                       
                                       
                                          paikallinen hallintoelin;
                                       
                                    
                                          d)
                                       
                                       
                                          keskuspankki;
                                       
                                    
                                          e)
                                       
                                       
                                          Euroopan parlamentin ja neuvoston asetuksen (EU) N:o 575/2013 (1) 117 artiklan 1 kohdan toisessa alakohdassa ja 2 kohdassa tarkoitettu kansainvälinen kehityspankki;
                                       
                                    
                                          f)
                                       
                                       
                                          Euroopan rahoitusvakausväline tai Euroopan vakausmekanismi.
                                       
                                    
                        
               
                  0,10 peruspistettä
               
            
                  
                              5.
                           
                           
                              Toimituspuute, joka johtuu muiden kuin 4 ja 6 kohdassa tarkoitettujen vieraan pääoman ehtoisten rahoitusvälineiden puutteesta
                           
                        
               
                  0,20 peruspistettä
               
            
                  
                              6.
                           
                           
                              Toimituspuute, joka johtuu niiden vieraan pääoman ehtoisten rahoitusvälineiden puutteesta, joilla käydään kauppaa pk-yritysten kasvumarkkinoilla
                           
                        
               
                  0,15 peruspistettä
               
            
                  
                              7.
                           
                           
                              Toimituspuute, joka johtuu kaikkien muiden kuin 1–6 kohdassa tarkoitettujen rahoitusvälineiden puutteesta
                           
                        
               
                  0,5 peruspistettä
               
            
                  
                              8.
                           
                           
                              Toimituspuute, joka johtuu rahavarojen puutteesta
                           
                        
               
                  Virallinen korko, jota selvitysvaluutan liikkeeseenlaskijakeskuspankki soveltaa yön yli -lainoihin ja jonka vähimmäistaso on nolla
               
            
         (1)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).